มนุษย์ กำลังถูกแปลงเป็นดิจิทัล
ขอต้อนรับสู่ซีรีส์บทความ Civilization ในอนาคตหุ่นยนต์จะเป็นเหมือนมนุษย์ได้ทุกอย่าง เราจะแยกไม่ออกว่าบุคคลข้างเราเป็นมนุษย์ หรือ หุ่นยนต์ ใครจะไปคิดว่า จุดนี้เริ่มจากจุดเล็กๆ เมื่อ 202 ปีที่แล้ว  สมัยนั้นเป็นสมัยรัชกาลที่ 2 ที่กรุงรัตนโกสินทร์เพิ่งก่อตั้งมาได้ 34 ปี  กล้องตัวแรกของโลกถูกประดิษฐ์ขึ้นเมื่อปี 1816 โดยนักประดิษฐ์ชาวฝรั่งเศสชื่อ Nicéphore Niépce  กล้องเกี่ยวอะไรกับหุ่นยนต์
3 มิ.ย. 2561

มนุษย์ กำลังถูกแปลงเป็นดิจิทัล / โดย ลงทุนแมน
ขอต้อนรับสู่ซีรีส์บทความ Civilization
ในอนาคตหุ่นยนต์จะเป็นเหมือนมนุษย์ได้ทุกอย่าง
เราจะแยกไม่ออกว่าบุคคลข้างเราเป็นมนุษย์ หรือ หุ่นยนต์
ใครจะไปคิดว่า
จุดนี้เริ่มจากจุดเล็กๆ เมื่อ 202 ปีที่แล้ว
สมัยนั้นเป็นสมัยรัชกาลที่ 2 ที่กรุงรัตนโกสินทร์เพิ่งก่อตั้งมาได้ 34 ปี
กล้องตัวแรกของโลกถูกประดิษฐ์ขึ้นเมื่อปี 1816 โดยนักประดิษฐ์ชาวฝรั่งเศสชื่อ Nicéphore Niépce
กล้องเกี่ยวอะไรกับหุ่นยนต์
จริงๆ แล้วเรื่องนี้เป็นจุดที่สำคัญที่สุด
เพราะจุดนี้ทำให้มนุษย์สามารถสร้างดวงตาสังเคราะห์ขึ้นมาเป็นครั้งแรกบนโลกนี้
ใครจะไปคิดว่าเวลาต่อมา รูปถ่ายนั้นเราสามารถแปลงเป็นตัวเลขได้
และตัวเลขก็ถูกแปลงกลับมาเป็นรูปภาพอีกที เมื่อเราต้องการเปิดดูมัน
กระบวนการนี้เรียกว่า ดิจิทัล (Digital)
และทุกอย่างกำลังถูกทำให้เป็นดิจิทัลไปเรื่อยๆ หรือที่เรียกว่า Digitalization
เริ่มจากการแปลงภาพเป็นเลขดิจิทัล ชื่อ jpg
แปลงเสียงเพลงที่เราได้ยินเป็นเลขดิจิทัล ชื่อ mp3
และสุดท้ายสิ่งที่มีอยู่บนโลกจริงจะค่อยๆ หายไป
ตอนนี้เราจะเห็นรูปถ่ายน้อยลง ซีดีเพลงน้อยลง
เมื่อทุกอย่างอยู่บนโลกดิจิทัลแล้ว โลกแห่งความจริงก็อาจไม่จำเป็นต้องมีสิ่งนั้น
คำถามต่อไปคือ ตอนนี้มีอะไรที่สำคัญ กำลังจะถูกแปลงเป็นดิจิทัล?
คำตอบอาจจะฟังแล้วน่าตกใจ สิ่งนั้นก็คือ “มนุษย์”
ในที่สุดถ้าเราสามารถแปลงมนุษย์ทั้งตัวให้เป็นดิจิทัลได้ มนุษย์อาจไม่จำเป็นต้องอยู่บนโลกจริงเหมือน รูปถ่าย และ เสียงเพลงหรือไม่
ตอนนี้ประสาทสัมผัสของมนุษย์ถูกแปลงเป็นดิจิทัลได้หมดแล้ว
การมองเห็น คือ กล้อง
การได้ยิน คือ ไมโครโฟน
การออกเสียง คือ ลำโพง
การกินอาหาร คือ พลังงาน นั่นก็คือ แบตเตอรี่
สิ่งที่เหลือก็คือการนำข้อมูลดิจิทัลจากประสาทสัมผัส มาประมวลผล
นั่นก็คือ สมอง นั่นเอง และสิ่งนี้ก็คือ ชิปคอมพิวเตอร์
ทั้งหมดนี้เกิดขึ้นภายในเวลารวดเร็ว
ไม่ต้องสงสัยว่าในอนาคต จะมีหุ่นยนต์ที่มีความสามารถในการมองเห็น ได้ยิน ออกเสียง เหมือนมนุษย์ทุกอย่าง และจะเหนือกว่ามนุษย์ด้วย
เพราะดวงตามนุษย์ไม่สามารถซูมได้เหมือนกล้อง
ปากมนุษย์ไม่สามารถขยายกำลังเสียงได้เหมือนลำโพง
หูมนุษย์ไม่สามารถรับรู้เสียงแผ่วเบาได้เท่าไมโครโฟน
เมื่อทุกอย่างนำมารวมกันกับการประมวลผลที่เหนือกว่า
เราก็จะได้ มนุษย์สังเคราะห์ ที่มีความสามารถเหนือกว่าคนที่สร้างเขาขึ้นมา
ต่อไปต้นทุนของการสร้างหุ่นยนต์ที่เหมือนมนุษย์จะค่อยๆ ถูกลง ไม่ต่างอะไรจากโทรศัพท์มือถือ หรือ รถยนต์
และในวันนั้นการให้ค่าบำรุงรักษาหุ่นยนต์จะต่ำกว่าค่าเลี้ยงดูมนุษย์
ระบบงานของโลกนี้จึงไม่จำเป็นต้องจ้างมนุษย์อีกต่อไป
มนุษย์จะมีความสำคัญน้อยลงเรื่อยๆ
คำถามก็คือในอนาคต จะมีอะไรที่เป็นมนุษย์ที่ยังสังเคราะห์ขึ้นมาไม่ได้บ้าง?
หลายคนคงตอบว่า ความคิดสร้างสรรค์
ในที่สุดแล้วถ้าหุ่นยนต์มีความคิดมากพอ มันก็จะสามารถเรียนรู้ว่าการจินตนาการเป็นอย่างไร และแทบจะแยกไม่ออกว่าสิ่งไหนเป็นของจริง หรือของสังเคราะห์
ตอนนี้มีเพลงที่ถูกแต่งขึ้นโดยใช้หุ่นยนต์ทั้งหมดแล้ว รวมไปถึงรูปวาด และ การเขียนนิยายด้วย
Google ได้ทดสอบให้หุ่นยนต์โทรศัพท์ไปจองร้านตัดผม ร้านอาหาร ปรากฏว่ามนุษย์ที่รับสายแยกไม่ออกว่าเป็นหุ่นยนต์
ก็ไม่แน่ว่าในอนาคตเราจะได้เห็นหุ่นยนต์ ดูคอนเสิร์ต เล่นดนตรี ชอปปิง ซื้อเสื้อผ้า นั่งร้านกาแฟ คล้ายมนุษย์
แล้วหุ่นยนต์จะมีแฟนได้หรือไม่?
ถ้าพูดถึงเรื่องการขยายพันธุ์
ในที่สุดหุ่นยนต์ก็จะมีกระบวนการ copy ตัวเองออกมาได้ไม่ต่างอะไรจากการ copy ไฟล์ในคอมพิวเตอร์
ดูเหมือนว่าในอนาคตหุ่นยนต์จะทำได้เหมือนมนุษย์แทบทุกอย่าง
ยกเว้นอย่างเดียวก็คือ
มนุษย์มีชีวิตที่จำกัด
มนุษย์ตายได้
แต่หุ่นยนต์จะมีชีวิตได้ตลอดไป
เมื่อหุ่นยนต์เพิ่มขึ้นมากเรื่อยๆ มีทักษะดีกว่ามนุษย์ และไม่มีวันตาย
จุดนั้นจะเกิดอะไรขึ้น
202 ปีที่แล้ว มนุษย์ได้สร้างดวงตาสังเคราะห์เพื่อแทนดวงตาจริงเป็นครั้งแรก
ตอนนี้ มนุษย์กำลังสร้างชีวิตสังเคราะห์เพื่อแทนตัวมนุษย์เอง  เป็นครั้งแรก..
----------------------
 ติดตามบทความลงทุนแมน ได้ที่
-แอปลงทุนแมน 
-อินสตาแกรม 
-ทวิตเตอร์ 
-ไลน์ 
-หนังสือลงทุนแมน 3.0 ที่ร้านหนังสือชั้นนำทั่วประเทศ
----------------------